Trakk tal-iskart riċiklabbli dalgħodu weħel ma’ għadd ta’ cables f’Pembroke, b’konsegwenza li kien hemm qtugħ fis-servizz. L-inċident seħħ għall-ħabta tad-9.00am fi Triq il-Mediterran. Il-cables affettwati kienu dawk tal-elettriku u tal-komunikazzjoni, bil-konsegwenza li għadd ta’ residenzi fl-inħawi spiċċaw mingħajr servizzi. Ħaddiema mill-korporazzjoni Enemalta jinsabu fuq il-post, b’TVM infurmat li l-provvista tad-dawl għandha tirritorna lill-klijenti sal-lejla.